Diari Oficial de la Generalitat Valenciana


Sumari del DOGV 3210, del 25-03-1998 (1998/900485)

ACORD de 17 de desembre de 1997, de la Comissió Territorial d'Urbanisme de València, que fa referència als punts número 1 i 24 de la modificació número 1 de les Normes Subsidiàries de Benaguasil.
---------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/a/1997/12/17/(5)/dof/vci/html**

### Dades del document

Número de DOGV
:   3210

Data del DOGV
:   25-03-1998

Secció del DOGV
:   I. DISPOSICIONS GENERALS

Número del document
:   1998/900485


Data del document
:   17-12-1997

Organisme emissor


Tipus de document
:   Acord

Descriptors 

:   * Benaguasil
    * pla d'urbanisme

ACORD de 17 de desembre de 1997, de la Comissió Territorial d'Urbanisme de València, que fa referència als punts número 1 i 24 de la modificació número 1 de les Normes Subsidiàries de Benaguasil. [1998/A1641]  
Vist l'expedient tramés per l'Ajuntament de Benaguasil que fa referència als punts números 1 i 24 de la modificació número 1 de les Normes Subsidiàries, que fa referència a 26 punts, i de conformitat amb els següents  
Antecedents de fet  
Primer  
La Comissió Territorial d'Urbanisme, en la sessió del dia 12 de juny de 1996, va acordar suspendre l'aprovació definitiva de la modificació número 1 de les Normes Subsidiàries de Benaguasil, que fa referència a 26 punts, a causa de les seues deficiències, i va haver de procedir a l'homologació global del document de les Normes Subsidiàries de Benaguasil.  
Els punts números 1 i 24 d'aquest expedient es van desglossar de la resta de punts, ja que la tramitació era diferent, atés que requerien una homologació i declaració d'impacte ambiental.  
Segon  
El projecte es va sotmetre a informació pública, per mitjà de l'acord del Ple de l'Ajuntament, en la sessió del dia 18 de desembre de 1996, i després del pertinent període d'informació pública, en el qual no es van presentar al·legacions, el va aprovar, provisionalment, el mateix òrgan el 24 d'abril de 1997.  
Tercer  
El projecte inicial s'ha dividit en dos documents. El tom II és el que recull els punts números 1 i 24, que requereixen un estudi d'impacte ambiental i homologació. A més, el projecte s'acompanya d'un estudi d'impacte ambiental.  
Quart  
El contingut dels dos punts que conté la modificació és el que es resumeix tot seguit:  
Punt número 1. Homologació modificativa en sòl urbanitzable residencial  
Consisteix en l'homologació dels sectors de sòl apte per a urbanitzar d'ús residencial extensiu, situats a l'oest del nucli urbà, en concret, els sectors SR-2, SR-3, SR-5 i SR-6.  
En el document elaborat finalment, amb caràcter general, es manté el mateix contingut de la modificació proposada inicialment en aquest punt, si bé es completa amb el document d'homologació i l'estudi d'impacte ambiental.  
· Es presenten els plànols modificats que resulten afectats per les modificacions proposades. En concret, s'inclouen els plànols de classificació del sòl, ordenació estructural i delimitació de sectors.  
· Respecte de la justificació del compliment dels criteris de sectorització de l'article 20 de la Llei Reguladora de l'Activitat Urbanística, s'inclou un apartat específic en la memòria en el qual es justifica la delimitació de cadascun dels sectors i que es basen en els criteris legals de sectorització. En general, els límits s'estableixen amb vials de la xarxa primària o amb traçats d'infraestructures, també de la xarxa primària. Excepcionalment, es justifica en alguns límits concrets el seu límit directe amb sòl no urbanitzable per raons topogràfiques i, en altres casos, s'exigeix en les fitxes de planejament dels sectors la disposició de vials perimetrals en algun tram de confinament entre sectors.  
· Es presenta l'estudi d'impacte ambiental, motivat per la reclassificació de sòl no urbanitzable a sòl urbanitzable.  
· Es considera especialment el complex Montemío, que es tracta d'una instal·lació recreativa (restaurant, piscina, edificacions auxiliars i zones lliures) que ja va obtenir una llicència municipal l'any 1970 i que té serveis urbanístics, i que van ser costejats per la propietat. Es classifica com a sòl urbanitzable i s'integra en la resta del sector SR-2, i es tenen en compte les especials característiques d'aquesta implantació terciària a l'efecte de la gestió de la zona, atés que ja havia costejat alguns serveis urbanístics. Aquesta circumstància especial es reflecteix també en la fitxa de planejament del sector.  
· Es presenten les fitxes de planejament per a cada sector en les quals es recullen les directrius d'ordenació i condicions de connexió.  
· S'ha elaborat el document d'homologació en el qual es defineixen les determinacions de l'ordenació estructural. Els aspectes més importants de l'homologació són els següents:  
- Es defineixen els elements de xarxa primària, fonamentalment el viari que estructura tota la zona.  
- Es defineixen les directrius d'ordenació i condicions de connexió per a cadascun dels sectors.  
- Es delimita una única àrea de repartiment per a tots els sectors d'aquesta zona (SR-2, SR-3, SR-5, SR-6 i SR-9) i s'inclou la xarxa primària adscrita a aquests, i es fixa un aprofitament tipus de 0,657 m2t/m2s.  
Punt número 24. Delimitació de la unitat d'execució UE-16  
Aquest punt de la modificació inclou, alhora, 3 aspectes:  
Es continua un vial perimetral de 14 metres en la zona nord i es remata amb una rotonda de 28 metres de diàmetre, a costa de sòl no urbanitzable comú.  
Es desplaça 8 metres un vial previst en les normes subsidiàries vigents.  
Es delimita una nova unitat d'execució UE-16, que resulta de la divisió de l'antiga UE-15 en dues.  
Cinqué  
El director general d'Urbanisme i Ordenació Territorial va emetre un informe previ, de caràcter favorable, el 6 de març de 1997, respecte d'aquest expedient, sense perjudici del qual s'indicaven unes qüestions que s'havien d'esmenar en les fases posteriors de desenvolupament de l'expedient.  
Posteriorment, una vegada aprovada provisionalment la modificació per l'Ajuntament, l'esmentat director general va emetre un nou informe, de caràcter desfavorable, el 23 de juny de 1997, en què resolia no elevar al Ple de la Comissió Territorial d'Urbanisme l'expedient fins que no fóra emesa la declaració d'impacte ambiental i hi indicava que s'hauria de rectificar el càlcul de l'aprofitament tipus.  
Sisé  
L'Ajuntament de Benaguasil, en la sessió plenària del dia 8 de juliol de 1997, va aprovar la rectificació del càlcul de l'aprofitament tipus corresponent al punt número 1 de la modificació.  
Seté  
El 27 de maig de 1997 es va sol·licitar un informe al Servei d'Explotació de Vies i Obres de la Diputació Provincial. Fins ara no s'ha emés aquest informe.  
Vuité  
El 10 d'octubre de 1997, la Direcció General de Desenvolupament Sostenible de la Conselleria de Medi Ambient va emetre una declaració d'impacte ambiental favorable, i indicava que en l'execució del sector SR-6 s'hauran de tenir en compte les determinacions establides en la Llei 3/1995, de 23 de març, sobre Vies Pecuàries, a fi de garantir la protecció efectiva de la via que discorre pel límit oest.  
Nové  
Benaguasil té normes subsidiàries aprovades definitivament per la Comissió Territorial d'Urbanisme el 8 de març de 1995. Els punts números 1 i 24 que s'analitzen en aquest expedient formen part de la modificació número 1 de les Normes Subsidiàries, que constava de 26 punts, la qual, quant als 24 punts que resten, va ser resolta en la Comissió Territorial d'Urbanisme de 13 de març de 1997.  
Deu  
La Comissió Informativa de la Comissió Territorial d'Urbanisme de València, en la sessió de data 5 de desembre de 1997, va emetre un informe relatiu al projecte que ens ocupa, i compleix d'aquesta manera el que estableix l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
Fonaments de dret  
Primer  
La tramitació és correcta, de conformitat amb el que estableix la disposició transitòria primera, punt 2, en relació amb l'article 38, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU). D'altra banda, la documentació està completa, d'acord amb el que disposa l'article 27 de la Llei Reguladora de l'Activitat Urbanística.  
Segon  
Es tracta d'una homologació sectorial i modificativa, tal com estan definits aquests conceptes en la instrucció de planejament 1/1996, de 23 de gener de 1996, sobre l'homologació de plans d'urbanisme a la Llei Reguladora de l'Activitat Urbanística.  
Tercer  
Analitzat el contingut de les correccions que s'han introduït en el document, es consideren esmenades les deficiències indicades en els informes previs emesos pel director general d'Urbanisme i Ordenació Territorial.  
Quart  
Les determinacions contingudes en la modificació es consideren correctes des del punt de vista de les exigències de la política urbanística i territorial de la Generalitat Valenciana, tal com recull l'article 40 de la Llei Reguladora de l'Activitat Urbanística.  
Cinqué  
La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva d'homologacions dels plans urbanístics de municipis de menys de 50.000 habitants, de conformitat amb el que estableix l'article 39 de la Llei Reguladora de l'Activitat Urbanística, per remissió de la disposició transitòria primera, apartat 2, del text legal esmentat, en relació amb els articles 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.  
En vista de tot això, la Comissió Territorial d'Urbanisme acorda:  
Aprovar definitivament els punts números 1 i 24 de la modificació número 1 de les Normes Subsidiàries de Benaguasil, que fa referència a 26 punts.  
L'Ajuntament de Benaguasil haurà de notificar el contingut d'aquest acord a tots els particulars interessats en l'expedient de referència.  
Contra aquesta resolució, que no exhaureix la via administrativa, s'hi podrà interposar un recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptat a partir de la data de recepció d'aquesta notificació.  
Tot això, sense perjudici que es puga interposar qualsevol altre recurs que es considere oportú.  
València, 17 de desembre de 1997.- El secretari de la Comissió Territorial d'Urbanisme: José Manuel Palau Navarro.


Còpia Permalink ELI